CELEX: 32021D0150
Language: da
Date: 2020-12-16 00:00:00
Title: Kommissionens gennemførelsesafgørelse (EU) 2021/150 af 16. december 2020 om en dispensation til fordel for City of Derry Airport fra kravet om, at lufthavnen skal være i besiddelse af et certifikat indrømmet af Irland på grundlag af artikel 41, stk. 6, i Europa-Parlamentets og Rådets forordning (EU) 2018/1139 (meddelt under nummer C(2020) 8914) (Kun den engelske udgave er autentisk)

9.2.2021   
               
               
                  DA
               
               
                  Den Europæiske Unions Tidende
               
               
                  L 45/5
               
            
         KOMMISSIONENS GENNEMFØRELSESAFGØRELSE (EU) 2021/150
         af 16. december 2020
         om en dispensation til fordel for City of Derry Airport fra kravet om, at lufthavnen skal være i besiddelse af et certifikat indrømmet af Irland på grundlag af artikel 41, stk. 6, i Europa-Parlamentets og Rådets forordning (EU) 2018/1139
         
            
               (meddelt under nummer C(2020) 8914)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og direktiv 2014/30/EU og 2014/53/EU og om ophævelse af (EF) nr. 552/2007 og (EF) nr. 216/2008 og Rådets forordning (EØF) nr. 3922/91 (1), særlig artikel 41, stk. 6, tredje afsnit,
         efter høring af udvalget med hensyn til anvendelsen af fælles sikkerhedsregler for civil luftfart, og
         ud fra følgende betragtninger:
         
                     (1)
                  
                  
                     City of Derry Airport ligger i Det Forenede Kongerige og er en del af UK Scottish Flight Information Region (FIR) tæt på grænsen til Irish Shannon FIR. Instrumentindflyvninger til lufthavnen gør det påkrævet, at luftfartøjer bevæger sig ind i Shannon FIR før den endelige landing. Af praktiske grunde har de irske luftfartsmyndigheder for at fremme en sikker gennemførelse af lufthavnens instrumentindflyvningsprocedurer uddelegeret ATM/ANS (lufttrafikstyring og luftfartstjenester) for denne indflyvning til ATM/ANS-udøveren i City of Derry Airport. De certifikater, som Det Forenede Kongeriges kompetente myndigheder har udstedt til Det Forenede Kongeriges luftfartstjenesteudøvere i henhold til forordning (EU) 2018/1139, vil ikke længere være gyldige i Unionen ved udløbet af den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (2) (»udtrædelsesaftalen«).
                  
               
                     (2)
                  
                  
                     Efter overgangsperiodens udløb vil ATM/ANS-udøvere fra Det Forenede Kongerige kunne udøve tjenester i Unionen, forudsat at de er i besiddelse af et gyldigt certifikat udstedt af Den Europæiske Unions Luftfartssikkerhedsagentur (»agenturet«) i henhold til artikel 80 i forordning (EU) 2018/1139 som ATM/ANS-udøvere fra tredjelande.
                  
               
                     (3)
                  
                  
                     Den 21. august 2019 meddelte Irish Aviation Authority som den irske kompetente myndighed på vegne af Irland, at den havde til hensigt at indrømme City of Derry Airport en dispensation fra kravet om at være i besiddelse af et ATM/ANS-certifikat, der er udstedt af Irland, i henhold til artikel 41, stk. 6, i forordning (EU) 2018/1139. Denne dispensation forventes at finde anvendelse fra dagen efter den dag, hvor den overgangsperiode, der er omhandlet i udtrædelsesaftalens artikel 126, udløber.
                  
               
                     (4)
                  
                  
                     Agenturet har vurderet den foreslåede dispensation og begrundelsen for denne og i sin henstilling af 29. august 2019 konkluderet, at alle betingelserne i artikel 41, stk. 6, i forordning (EU) 2018/1139 er opfyldt.
                  
               
                     (5)
                  
                  
                     Navnlig er udøverens hovedforretningssted beliggende uden for det område, som Irland er ansvarlig for. Desuden gør indflyvninger i City of Derry Airport det påkrævet, at luftfartøjer bevæger sig ind i et kort segment af Shannon FIR, og det ville derfor være uforholdsmæssigt at ansøge om certificering af ATM/ANS-udøvere for en så lille mængde lufttrafik. ATM/ANS-udøveren i City of Derry Airport er i øjeblikket certificeret af Det Forenede Kongeriges civile luftfartsmyndighed i overensstemmelse med forordning (EU) 2018/1139, og der er indgået formelle ordninger med Irish Aviation Authority, som er den kompetente myndighed for Irland, med hensyn til tilsyn og håndhævelse for at sikre overholdelse af de gældende regler, navnlig de væsentlige krav, der er nævnt i artikel 40 i forordning (EU) 2018/1139. Anvendelsesområdet for dispensationen er entydigt fastlagt og er begrænset til, hvad der er strengt nødvendigt, og hvis dens varighed overstiger fem år, vil dispensationen regelmæssigt blive taget op til revision med passende mellemrum, dvs. på årsbasis, af Irish Aviation Authority, som underretter Kommissionen herom. Endelig anvendes dispensationen på en ikkediskriminerende måde.
                  
               
                     (6)
                  
                  
                     Dispensationen til fordel for City of Derry Airport fra kravet om at være i besiddelse af et ATM/ANS-certifikat, der er udstedt af Irland, opfylder de betingelser, der er fastsat i artikel 41, stk. 6, første afsnit, i forordning (EU) 2018/1139 —
                  
               VEDTAGET DENNE AFGØRELSE:
         
            Artikel 1
            Dispensationen til fordel for City of Derry Airport fra kravet om at være i besiddelse af et certifikat for lufttrafikstyring og luftfartstjenester (ATM/ANS), der er udstedt af Irland, opfylder de betingelser, der er fastsat i artikel 41, stk. 6, i forordning (EU) 2018/1139.
         
         
            Artikel 2
            Denne afgørelse finder anvendelse fra dagen efter den dag, hvor EU-retten ophører med at finde anvendelse på Det Forenede Kongerige, jf. udtrædelsesaftalens artikel 126 og 127.
            Denne afgørelse er rettet til Irland.
         
         
            Udfærdiget i Bruxelles, den 16. december 2020.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 212 af 22.8.2018, s. 1.
         
            (2)  EUT L 29 af 31.1.2020, s. 7.